ປະທານາທິບໍດີເຢເມັນ ຖະ​ແຫຼງ​​ທາງ​ໂທລະພາບ ​ຕໍ່ປະຊາຊົນ
ປະທານາທິບໍດີ​ ຊາ​ເລ ກ່າ​ວວ່າ​ ທ່ານຢາກ​ໃຫ້ມີ​ການ​ໂອນ​ອໍານາດ​​ຢ່າງ​ສັນຕິ ໂດຍຜ່ານ​ການ​ເລືອກ​ຕັ້ງ.
ບັນດາເຈົ້າໜ້າທີ່ເຢເມັນກ່າວວ່າ ພວກຊົນເຜົ່າທີ່ຕໍ່ຕ້ານລັດຖະບານ ໄດ້ທໍາການໂຈມຕີ ກອງທະຫານທີ່ຈົ່ງຮັກພັກດີຕໍ່ປະທານາທິບໍດີ Ali Abdullah Saleh ໂດຍໄດ້ສັງຫານ ຜູ້ບັນຊາການແລະຈັບທະຫານໄປ 30 ຄົນ ກະຊວງປ້ອງກັນປະເທດກ່າວໃນຄໍາຖະແຫລງສະບັບນຶ່ງວ່າ ການໂຈມຕີໃນວັນຈັນມື້ນີ້ ຕໍ່ຖານທັບແຫ່ງນຶ່ງຢູ່ທາງທິດເໜືອຂອງນະຄອນຫລວງຊານານັ້ນ ໄດ້ສັງຫານທ່ານ Ali el-Kaleibi ຜູ້ບັນຊາການຄົນນຶ່ງຂອງໜ່ວຍພິທັກສາທາລະນະລັດ ຫົວກະທິນັ້ນ ແລະພວກຊົນເຜົ່າ 4 ຄົນ ຖືກຂ້າຕາຍໃນການຕໍ່ສູ້ກັນ ໃນວັນອາທິດວານນີ້ ປະທານາທິບໍດີ ຊາເລ ກ່າວວ່າ ທ່ານຢາກໃຫ້ມີການໂອນອໍານາດ ຢ່າງສັນຕິ ໂດຍຜ່ານການເລືອກຕັ້ງ ທ່ານ ຊາເລ ກ່າວໃນການຖະແຫຼງອອກທາງໂທລະພາບໃນວັນອາທິດວານນີ້ວ່າ ທ່ານ ມີຄວາມໝາຍໝັ້ນທີ່ຈະຈັດຕັ້ງປະຕິບັດແຜນການລິເລິ່ມກ່ຽວກັບການມອບໂອນອໍານາດ ທີ່ສະພາຮ່ວມມືເຂດອ່າວເປີເຊຍ ຫລື GCC ໄດ້ຮ່າງຂຶ້ນນັ້ນ ແຕ່ບໍ່ໄດ້ໃຫ້ຄໍາໝັ້ນສັນຍາ ວ່າທ່ານຈະລົງຈາກຕໍາແໜ່ງ ແຜນການຂອງ GCC ທີ່ໄດ້ຄ້າງຄາມາເປັນເວລານານນັ້ນ ກໍານົດໃຫ້ປະທານາທິບໍດີ Saleh ມອບອໍານາດ ໃຫ້ຜູ້ຮອງຂອງທ່ານ ການປະກົດຕົວທາງໂທລະພາບໃນມື້ວານນີ້ ແມ່ນເປັນຄັ້ງທໍາອິດຂອງທ່ານຊາເລ ນັບຕັ້ງ ແຕ່ທ່ານໄດ້ກັບຄືນສູ່ເມືອງຫຼວງຊານາ ໃນວັນສຸກແລ້ວນີ້ ຫຼັງຈາກທີ່ໄດ້ໄປພັກຟື້ນຢູ່ໃນ ປະເທດເພື່ອນບ້ານ Saudi Arabia ເປັນເວລາ 3 ເດືອນ ຈາກການພະຍາຍາມລອບ ສັງຫານທ່ານເມື່ອເດືອນມີຖຸນາ ທ່ານຊາເລກ່າວວ່າ ການເລືອກຕັ້ງນັ້ນແມ່ນຕ້ອງຮວມເອົາການເລືອກຕັ້ງປະທານາທິບໍດີ, ສະພາ ແລະການເລືອກຕັ້ງໃນເຂດທ້ອງຖິ່ນນໍາ ພ້ອມດຽວກັນ ທ່ານໄດ້ກ່າວຕິຕຽນ ພວກຄັດຄ້ານທ່ານວ່າ ຊຸກຍູ້ໃຫ້ມີກໍ່ຄວາມປັ່ນປ່ວນວຸ້ນວາຍ ທ່ານຍັງເວົ້າອີກວ່າ ກົດ ໝາຍບ້ານເມືອງແມ່ນອະນຸຍາດໃຫ້ມີການປະທ້ວງແບບສັນຕິ, ແຕ່ບໍ່ອະນຸຍາດໃຫ້ມີ ການປຸ້ນຈີ້ ລັກຂະໂມຍ ແລະທໍາລາຍລ້າງຜານຊັບສິນຂອງປະເທດ ທາງກະສັດ Abdullah ແຫ່ງ Saudi Arabia ນັ້ນ ໄດ້ຊົງກ່າວວ່າ ແຜນການລິ່ເລີ້ມ ຂອງສະພາຮ່ວມມືເຂດອ່າວເປີເຊຍ ແມ່ນວີິທີດຽວທີ່ຈະແກ້ໄຂວິກິດການນີ້ໄດ້ ແລະພະ ອົງຊົງຮຽກຮ້ອງໃຫ້ທຸກພັກຝ່າຍໃນເຢເມັນ ຈົ່ງຍັບຍັ້ງຊັ່ງ ໃຈເພື່ອປ້ອງກັນບໍ່ໃຫ້ມີການ ກໍ່ຄວາມຮຸນແຮງ ແລະເຂັ່ນຂ້າກັນຕື່ມອີກ